<classify> RAIS wa Zanzibar, Dk Ali Mohammed Shein ameutaka uongozi wa Wizara ya Afya kuwa na mpango maalumu wa ajira kwa wafanyakazi wa afya katika kipindi cha mwaka mzima, kulingana na upatikanaji wa fedha kutoka serikalini.Dk Shein aliyasema hayo Ikulu, Zanzibar jana wakati akipokea taarifa ya Utekelezaji wa Mpango Kazi ya Wizara ya Afya kwa mwaka 201819.Alisema ili kufanikisha jambo hilo ni vyema ukawepo ushirikiano wa karibu kati ya wizara hiyo na Wizara ya Fedha ili kuwa na mpangilio mzuri wa ajira utakaowawezesha wanafunzi wanaomaliza masomo ngazi za shahada katika nyanja tofauti kuajiriwa kulingana na mahitaji yaliopo.Alisema kuwepo kwa utaratibu huo utawawezesha wanafunzi wa fani za afya wanaosoma nje ya nchi, akitolea mfano wa Cuba kuwepo kwenye mpango huo na kuajiriwa mara tu baada ya kumaliza masomo yao.Ni muhimu kuwa na mpango kuliko kufanyakazi kwa kushtukiza, alisema. Aidha, aliutaka uongozi huo kuongeza nguvu katika utoaji wa mafunzo ili kuwawezesha wataalamu waliopo kuwa na uweo zaidi katika kukabiliana na magonjwa mbali mbali.Alisema kuna umuhimu kwa viongozi wa wizara hiyo kukaa pamoja na Mshauri wa Rais wa masuala ya Afya, ili kuona utaratibu bora utakaokubalika kwa wafanyakazi, madaktari na madaktari bingwa wa kufanya kazi katika muda wa ziada na kubainisha umuhimu wa wafanyakazi hao kupata stahiki zao kwa mujibu wa sheria.Serikali haikatai kulipa wafanyakazi, lakini uadilifu uwepo kati ya wafanyakazi na serikali, alisema.Katika hatua nyingine, Dk Shein aliutaka uongozi huo kujipanga vyema katika uendeshaji wa Hospitali ya Mnazimmoja, kutokana na ongezeko kubwa la wagonjwa katika hospitali hiyo.Alisema changamoto hiyo inafanana na ile ya wagonjwa wengi kuhitaji matibabu nje ya nchi, hususan nchini India.Alisema serikali imedhamiria kupunguza wimbi la wagonjwa kukimbilia nje ya nchi kwa kuimarisha uwepo wa vifaa bora vya tiba, akibainisha azma ya serikali ya kununua mashine ya kisasa ya CT scan, ili kuendana na mahitaji yaliopo.Aidha, Dk Shein aliipongeza wizara hiyo kwa maandalizi bora ya taarifa ya utekelezaji, sambamba na kutekeleza vyema majukumu yao ya kutoa huduma bora kwa wananchi.Makamu wa Pili wa Rais wa Zanzibar, Balozi Seif Ali Idd, alisema kupitia Bajeti ya Wizara hiyo, serikali imetenga fedha nyingi kwa lengo la kuimarisha huduma za afya ili kuleta ustawi bora na afya za wananchi.Alisema utendaji na ufanisi wa wizara hiyo unapimwa na wananchi kutokana na upatikanaji wa huduma bora kupitia katika hospitali zake na vituo vya afya vilivyopo nchini.Aliwataka watendaji kuimarisha usimamizi wa utoaji huduma, hususuani katika Hospitali ya Mnazi mmoja, ili kuondokana na malalamiko kutoka kwa wananchi.  <topic>: KITAIFA 